
Gének és betegségek kapcsolatának feltárása gráf neurális hálók alkalmazásával

Kulcsszavak: Gráf neurális háló; Hierarchikus osztályozó; Gének; Betegségek; LCPN
Az emberiség folyamatos küzdelmet folytat a betegségekkel szemben. Az utóbbi években egyre nagyobb hangsúlyt kaptak azok a génkutatások, amelyek a különböző betegségek kialakulásának okait vizsgálják, különös tekintettel a gének és a betegségek közötti kapcsolatok feltárására. Dolgozatomban az emberi gének és betegségek közötti asszociációk ontológiai típusainak meghatározását tűztem ki célul, gráf neurális háló alapú hierarchikus osztályozó modell alkalmazásával.
A dolgozatban részletesen bemutatom a biokémiai alapfogalmakat, beleértve a gének, a DNS és a kromoszómák működését, valamint a fenotípusok kialakulásának hátterét. Ezt követően áttekintem a gráf neurális hálók elméleti alapjait és működését. A kapcsolatok összetett ontológiáját hierarchikus osztályozás segítségével modellezem – amelynek elméleti hátterét is részletesen kifejtem.
A kutatás során kidolgozott módszertan lehetővé teszi az emberi gének és betegségek közötti összefüggések pontosabb és átláthatóbb meghatározását. A hierarchikus osztályozás előnyeit és alkalmazási lehetőségeit számos statisztikai mutatókon keresztül szemléltetem, összehasonlítva a hagyományos neurális háló modellekkel.
A dolgozat bemutatja, hogy a gráf neurális háló alapú megközelítések – különösen hierarchikus osztályozókkal kombinálva – hatékony eszközként szolgálhatnak az emberi gének és betegségek közötti kapcsolatok feltárására. A módszer alkalmazása továbbá lehetőséget nyújt más gráfos adatstruktúrával leírható, összetett hierarchikus osztályozási feladatok pontosságának növelésére is.

